text: РЕГЛАМЕНТ (ЕС) № 870/2013 НА СЪВЕТА
  от 9 юли 2013 година
  за изменение на Регламент (ЕО) № 2866/98 по отношение на валутния курс към еврото за Латвия
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 140, параграф 3 от него,
  като взе предвид предложението на Европейската комисия,
  като взе предвид становището на Европейската централна банка,
  като има предвид, че:
  (1)
  С Регламент (ЕО) № 2866/98 на Съвета от 31 декември 1998 г. относно валутните курсове към еврото на валутите на държавите-членки, които приемат еврото (1) се определят валутните курсове, считано от 1 януари 1999 г.
  (2)
  Съгласно член 4 от Акта за присъединяване от 2003 г. Латвия е държава членка с дерогация по смисъла на член 139, параграф 1 от Договора за функционирането на Европейския съюз.
  (3)
  Съгласно Решение 2013/387/ЕС на Съвета от 9 юли 2013 г. относно приемането на еврото от Латвия от 1 януари 2014 г. (2) Латвия изпълнява необходимите условия за приемането на еврото и дерогацията по отношение на Латвия се отменя, считано от 1 януари 2014 г.
  (4)
  Въвеждането на еврото в Латвия налага приемането на валутен курс на латвийския лат към еврото. Този валутен курс се определя на 0,702804 лата за 1 евро, което съответства на настоящия централен курс на лата в механизмa на обменните курсове (МОК II).
  (5)
  Поради това Регламент (ЕО) № 2866/98 следва да бъде съответно изменен,
  ПРИЕ НАСТОЯЩИЯ РЕГЛАМЕНТ:
  Член 1
  В член 1 от Регламент (ЕО) № 2866/98 между валутните курсове, приложими към кипърската лира и люксембургския франк, се вмъква следният ред:
  „= 0,702804 латвийски лата“.
  Член 2
  Настоящият регламент влиза в сила на 1 януари 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 9 юли 2013 година.